বাঙালি সমাজে বহমান ‘নছর মালুম’ ও ‘ভেলুয়া সুন্দরী’ উপাখ্যানে আশ্রয় করে নতুন এক গল্প ‘আমিনা সুন্দরী’। বাঙালি নারীর চিরন্তন প্রেমের স্বরূপ এতে প্রস্ফুটিত। পুরুষ শাসিত সমাজে নারীর প্রতি পুরুষের প্রবঞ্চনার অধূনা দৃষ্টিভঙ্গি এতে বিধৃত। নাটকের গল্প শুরু হয়- ‘আমিনা’র অপেক্ষার মধ্য দিয়ে। আমিনার ভালোবাসার মানুষ নছর বর্মামুল্লকে গিয়েছে বাণিজ্যে। কিন্তু পুরুষশাসিত সমাজে নারীর মন-মানসিকতা, চাওয়া-পাওয়ার কোনো মূল্যই নেই। একের পর এক সমাজের নানা কুচক্রী নানা সমস্যার বিস্তার ঘটাতে থাকে। কিন্তু আমিনা মন-প্রাণ সঁপে নছরের জন্যই প্রতীক্ষা করতে থাকে। একসময় আমিনার পরিবার সমাজের নানা ঘাত-প্রতিঘাতের কাছে হার মানে। অথচ আমিনার আদ্যোপ্রান্ত অপেক্ষাই নছরকে ঘিরে। নিজের সম্মান ও অর্থলোভে নিজের মা কৌশলে আমিনাকে অন্যত্র বিয়ে দিতে চায়। বিভিন্ন সময় ভিন্ন ভিন্ন কৌশলে রক্ষা পেলেও শেষ পর্যন্ত আমিনাকে পরাস্ত হয় পুরুষ শাসিত সমাজের কৌশলের কাছে। পলায়নরত আমিনা ধৃত হয় ভোলোা সওদাগরের কাছে। ভোলো সওদাগরকে নানা কৌশলে অবদমিত করেও নছরের জন্যই প্রতীক্ষার প্রহর গুণতে থাকে আমিনা। অপর দিকে নছর বর্মামুল্লুকে এক সওদারের সুন্দরী কন্যাকে মিথ্যা কৌশলে বিয়ে করে সুখে দিনাতিপাত করতে থাকে। নছর যেমন প্রতারণা করেছে ঠিক তেমনি তাকেও প্রতারিত হতে হয় একসময়। নছর ভুল বুঝতে পেওে আমিনার জন্য পাগল হয়ে যায়। নছর আমিনা সুন্দরীর সন্ধান পেলে আমিনা ভোলোর কাছে বন্দি। বিচারের কৌশলে আমিনা রক্ষা পায় বটে কিন্তু পরক্ষণেই পুরুষ বিচারণের চক্রান্তের কাছে জিম্মি হয়ে পড়ে। নানা ভাবে আমিনা উদ্ধার হয়। নজর ও আমিনার মিলনের মুহূর্ত ঘনিয়ে আসে। নজরের কৌতূহল ও সন্দেহ জাগে। ১২ বছরের বিরহে আমিনা কী তার সতিত্ব ধরে রেখেছে! আমিনা মর্মাহত হন। স্বাধীকার মূর্তি জেগে উঠে। ১২ বছরের বিরহ আমিনা কষ্টে কাটিয়েছে তার খবর না নিয়ে সতিত্ব নিয়ে প্রশ্ন্। পুরুষের কী এতই নিচু মানসিকতা। আত্মমর্যাদায় আঘাত হানে। পুরুষ প্রেম ভালোবাসার প্রতি ঘৃণার বিষ তীব্র হয়ে ওঠে আমিনার। আত্মহননের মধ্যদিয়ে পুরুষতান্ত্রিকতায় নারী-যন্ত্রণা থেকে মুক্তি খুঁজে। এভাবেই কাহিনি পরিণতির দিকে এগিয়ে যায়।